**ПИСАЊЕ РЕЧЦЕ НЕ УЗ ГЛАГОЛЕ**

Драги петаци, данас настављамо са глаголима и научићемо како се пише речца **не** уз глаголе. То је оно где ви најчешће грешите при изради писмених задатака. Надам се да ћемо сада то научити и да више неће бити проблема. Ово ћете преписати у свеске за школски рад.

* Подвуци у реченицама све глаголе, а затим напиши ту реченицу у одричном облику:

1. Волим: спанаћ, боранију и грашак.

2. Учим све лекције из биологије и добијам добре оцене.

3. Одлазим рано на спавање.

Уколико сте уз ове глаголе писали речци не одвојено, онда су ваши одговори тачни.

* **РЕЧЦА НЕ ПИШЕ СЕ ОДВОЈЕНО УЗ ГЛАГОЛЕ.**
* Подвуци у следећим реченицама глаголе, а затим напиши те реченице у одричном облику:

1. Хоћу да присуствујем часовима глуме.
2. Имам трему сваки пут пред излазак на сцену.
3. Јесам се уплашила тако бројне публике.

Уколико сре уз ове глаголе писали речцу не спојено, онда су ваши одговори тачни.

* **РЕЧЦА НЕ ПИШЕ СЕ СПОЈЕНО СА ГЛАГОЛИМА: НЕЋУ, НЕМОЈ, НЕМАМ И НИСАМ.**
* Приметили сте да су дате три реченице, а да постоје четири глагола уз које се речца не пише одвојено. Не постоји пример за глагол немој у потврдном облику.
* Такође, примећујете да не кажемо *Несам причала на часу*, већ *Нисам причала на часу*. Овде се, заправо, користи речца ни.

За крај данашње лекције да се подсетимо како се **речца** **не** пише **уз именице и придеве**.

* **Одрична речца не увек се пише спојено са именицом.**

**НЕ + ПРИЈАТЕЉ, РЕД, ПОВЕРЕЊЕ, ПАЖЊА, ДИСЦИПЛИНА =**

**НЕПРИЈАТЕЉ, НЕРЕД, НЕПОВЕРЕЊЕ, НЕПАЖЊА, НЕДИСЦИПЛИНА**

* **Придеви се пишу спојено са речцом не.**

Примери: **НЕСРЕЋАН, НЕЗАДОВОЉАН, НЕВАСПИТАН, НЕОДГОВОРАН, НЕПОШТЕН...**

* Задаци за вежбање:

1. Напиши придеве као што је дато у првом примеру:

рад нерад нерадан

срећа несрећа

мир немир

способност неспособност

1. Напиши следеће именице са одричном речцом **не.**

**брига, издржљивост, свест, видљивост**

1. Препиши правилно текст писаним словима ћирилице.

НЕТРАЖИМ ОД ДРУГА ДА БУДЕ НАЈ БОЉИ. ОН НЕТРЕБА ДА БУДЕ САВРШЕН, ВЕЋ ДА ИМА ПО НЕКУ МАНУ КАО И ЈА. БОЉЕ ЋЕМО СЕ РАЗУМЕТИ И СЛАГАТИ. НИ САМ ОД ОНИХ КОЈИ МНОГО МУДРУЈУ, АЛИ НЕ ЋУ ДА СЕ МОЈ ДРУГ ПЛАШИ ДА ПОГРЕШИ, САМО ЗАТО ДА БИ МЕНЕ ОДУШЕВИО.

Толико за ову недељу, одморите се за викенд и чувајте се. Пошаљите ми домаћи задатак који смо имали за ову недељу до сутра увече.

Срдачно вас поздрављам!

Наставница Марија